(26)

Dėl visų trijų rinkų Komisija nustatė, kad i) šalys artimai konkuruoja, ii) klientai susiduria su didelėmis kliūtimis keisdami tiekėjus, iii) konkurentai nedaro pakankamo spaudimo šalių įtakai rinkoje, iv) technologijų srityje konkurencija yra ribota, v) derybinė pirkėjo galia neatsvertų padidėjusių kainų ir vi) kliūtys patekti į rinką yra didelės. (a) Šalys artimai konkuruoja. Iš Komisijos tyrimo matyti, kad šalys yra artimos, jei ne didžiausios konkurentės HVM, EVV ir orbitinių variklių rinkose. Kiekybinė ekonominė analizė parodė, kad šalys dažnai konkuruoja dėl tų pačių galimybių šiose rinkose. Be to, rinkos tyrimo metu patvirtinta, kad konkurentai ir vartotojai šalių produktų pasiūlymus vertina kaip labai panašius ir vienas kitą pakeičiančius. Taip pat esama veiksnių, dėl kurių „Danfoss“ ir „Eaton“ atskiriamos nuo kitų rinkos dalyvių, pvz., platus jų prekių asortimentas, portfelis ir produktų kokybė, todėl šiuo atveju taip pat darytina išvada, kad jos artimai konkuruoja. (b) Klientai susiduria su didelėmis kliūtimis keisdami tiekėjus. Esama techninių ir praktinių tiekėjų pakeitimo apribojimų, visų pirma mašinų gamybos etape. Pirminės įrangos gamintojai taip pat paprastai yra vieninteliai patvirtinti kiekvieno tam tikros gaminamos mašinos komponento tiekėjai. Kartais taip pat esama kliūčių pakeisti tiekėją mašinos projektavimo etape, taip yra dėl su sąnaudomis susijusių veiksnių ir laiko, reikalingo patvirtinimui, todėl naujoms mašinoms pirminės įrangos gamintojai yra linkę naudoti HVM, EVV arba orbitinius variklius, kurie jau buvo patvirtinti gaminant kitas mašinas. (c) Konkurentai nedaro pakankamo spaudimo šalių įtakai rinkoje. Visose trijose rinkose šalys turi labai mažai realių konkurentų. Rinkos tyrimas parodė, kad šie esami konkurentai vargu ar turėtų pakankamą ribojamą poveikį po sandorio susijungusiam subjektui, atsižvelgiant į i) ribotas jų rinkos dalis ir ii) šalių bei konkurentų pasiūlymų skirtumus, pvz., remiantis produkto portfeliu arba kokybe. Dėl šių skirtumų todėl galima daryti išvadą, kad ne visa paklausa būtų ginčijama sujungtam subjektui padidinus kainą. (d) Konkurencija technologijų srityje yra ribota. Technologinių alternatyvų srityje (HVM atveju tai yra elektriniai valdymo ir elektrohidraulinio valdymo sprendimai, EVV atveju – „Ognibene“ parengtas konkretus valdymo sprendimas, o orbitinių variklių atveju – elektriniai varikliai ir „cam-lobe“ tipo stūmokliniai varikliai) šalims kyla tik keletas konkurencinių apribojimų, visų pirma dėl to, kad i) pirminės įrangos gamintojai susiduria su sunkumais arba nenoriai pakeičia technologijas ir (arba) ii) konkurencija su kitomis technologijomis yra susijusi tik su ribota rinkos dalimi. (e) Derybinė pirkėjo galia neatsvertų padidėjusių kainų. Mažieji ir vidutiniai pirminės įrangos gamintojai HVM, EVV ir orbitinius variklius paprastai perka iš platintojų. Nei šie pirminės įrangos gamintojai, nei platintojai, atrodo, neturi pakankamai derybinės pirkėjo galios, kad užkirstų kelią kainų didėjimui. Didesni pirminės įrangos gamintojai, kurie perka tiesiogiai iš šalių, tam tikru mastu turi didesnę pirkėjo galią. Tačiau kliūtys pakeisti tiekėjus, patikimų alternatyvų šalims trūkumas ir ankstesni atvejai, kai šalys sėkmingai sugebėjo padidinti kainą didesniems pirminės įrangos gamintojams, rodo, kad ir didesni pirminės įrangos gamintojai negalėtų užkirsti kelio kainos padidėjimui. (f) Kliūtys patekti į rinką yra didelės. Patekimas į HVM, EVV ar orbitinių variklių rinkas trunka ilgai ir yra labai sudėtingas procesas dėl reikalingos praktinės patirties, kompetencijos, MTP, taip pat pirminės įrangos gamintojų sertifikavimo, patvirtinimo ir bandymo procesų. Naujiems rinkos dalyviams taip pat labai sudėtinga įvykdyti kitus reikalavimus, pvz., susijusius su masto ekonomija, portfelio asortimentu, pardavimo ir palaikymo sistemomis ir reputacija. Atsižvelgdama į tai, Komisija nenustatė, kad į rinką neseniai pateko nauji dalyviai ir nenumato, kad atsiras naujų rinkos dalyvių artimiausioje ateityje (įskaitant už EEE ribų esančius gamintojus).